REPUBLIKA SRBIJA

NARODNA SKUPŠTINA  
Odbor za pravosuđe, državnu

upravu i lokalnu samoupravu

07 Broj: 02-1258/13

24. jun 2013. godine

B e o g r a d

NARODNA SKUPŠTINA

Odbor za pravosuđe, državnu upravu i lokalnu samoupravu je, na 28. sednici održanoj 17. juna 2013. godine, razmotrio Godišnji izveštaj o radu Agencije za borbu protiv korupcije za 2012. godinu, sa Izveštajem o sprovođenju Nacionalne strategije za borbu protiv korupcije i Akcionog plana za primenu Nacionalne strategije za borbu protiv korupcije za 2012. godinu.

Sednici Odbora prisustvovala je Tatjana Babić, direktor Agencije za borbu protiv korupciju.

Odbor je, na 29. sednici održanoj 24. juna 2013. godine, utvrdio Predlog zaključka povodom razmatranja Godišnjeg izveštaja o radu Agencije za borbu protiv korupcije za 2012. godinu.

Na osnovu člana 238. stav 2. Poslovnika Narodne skupštine (Prečišćeni tekst), Odbor za pravosuđe, državnu upravu i lokalnu samoupravu podnosi

I Z V E Š T A J

Odbor za pravosuđe, državnu upravu i lokalnu samoupravu je, u skladu sa članom 238. stav 1. Poslovnika Narodne skupštine (Prečišćeni tekst), razmotrio Godišnji izveštaj o radu Agencije za borbu protiv korupcije za 2012. godinu, sa Izveštajem o sprovođenju Nacionalne strategije za borbu protiv korupcije i Akcionog plana za primenu Nacionalne strategije za borbu protiv korupcije za 2012. godinu, koji je podnet Narodnoj skupštini na osnovu člana 26. Zakona o Agenciji za borbu protiv korupcije, i utvrdio Predlog zaključka koji dostavlja Narodnoj skupštini na razmatranje i usvajanje.

Odbor predlaže da se Predlog zaključka, u skladu sa članom 167. Poslovnika Narodne skupštine (Prečišćeni tekst), razmatra po hitnom postupku.

Za izvestioca Odbora i predstavnika predlagača na sednici Narodne skupštine određen je Petar Petrović, predsednik Odbora.

PREDSEDNIK

Petar Petrović

P R E D L O G

Na osnovu člana 8. stav 1. Zakona o Narodnoj skupštini („Službeni glasnik“, broj 9/10) i člana 238. stav 5. Poslovnika Narodne skupštine (Prečišćeni tekst - „Službeni glasnik RS“, broj 20/12),

Narodna skupština, na \_\_\_ sednici održanoj \_\_\_\_ godine, donela je

Z A K Lj U Č A K

povodom razmatranja Godišnjeg izveštaja o radu Agencije za borbu protiv korupcije za 2012. godinu

1. Narodna skupština konstatuje da je Godišnji izveštaj o radu Agencije za borbu protiv korupcije celovito predstavio rad Agencije u 2012. godini u primeni Zakona o Agenciji za borbu protiv korupcije, i to kako u pogledu konkretnih rezultata u radu Agencije u izvršavanju kontrolne i preventivne funkcije, tako i u pogledu sprovođenja Nacionalne strategije za borbu protiv korupcije i Akcionog plana za primenu Nacionalne strategije za borbu protiv korupcije u 2012. godini.

U cilju suzbijanja korupcije u upravi i u društvu u celini Narodna skupština podržava napore i aktivnosti Agencije za borbu protiv korupcije u jačanju integriteta i odgovornosti institucija i funkcionera, kao i zaposlenih u upravi.

2. Narodna skupština smatra da je za borbu protiv korupcije i ostvarivanje antikorupcijskih ciljeva potrebno jačati transparentnost u radu državnih organa objavljivanjem što šireg kruga informacija od javnog značaja, posebno stvaranjem uslova za primenu informacionih tehnologija koje će ih činiti dostupnim svim građanima.

3. Narodna skupština poziva Vladu da, u cilju prevencije korupcije, što hitnije pristupi ostvarivanju ciljeva utvrđenih strategijom reforme državne uprave, kako bi se izgradila funkcionalno, organizaciono i informatički povezana državna uprava, sa stručnim i odgovornim državnim službenicima, kao i propisali administrativni postupci koji će otkloniti rizike na korupciju time što će pojednostaviti i olakšati ostvarivanje i zaštitu prava građana pred organima koji o tim pravima odlučuju.

4. Narodna skupština ocenjuje da je neophodno da se, u cilju podizanja kapaciteta i efikasnosti rada Agencije za borbu protiv korupcije, preispitaju rešenja Zakona o Agenciji za borbu protiv korupcije sa stanovišta obezbeđivanja i jačanja preventivne uloge Agencije, kako bi se stvorili normativni uslovi da se mehanizmi za prevenciju i borbu protiv korupcije unaprede.

5. Narodna skupština naglašava da treba što pre zakonom urediti efikasan pravni režim zaštite lica koja prijave sumnju na korupciju u javnom interesu u cilju obezbeđivanja njihove zaštite u razotkrivanju korupcije (zaštita uzbunjivača).

6. Narodna skupština obavezuje Vladu da obezbeđivanjem sredstava iz budžeta za realizaciju svih nadležnosti koje su Agenciji za borbu protiv korupcije zakonom poverene stvori neophodne uslove za punu samostalnost i nazavisnost Agencije.

7. Narodna skupština se obavezuje da će obezbediti usklađenost zakonskih rešenja i stvoriti jedinstven i konzistentan pravni okvir koji uređuje oblast borbe protiv korupcije.

8. Ovaj zaključak objaviće se u „Službenom glasniku Republike Srbije“.

RS Broj:

U Beogradu, \_\_\_\_\_ godine

NARODNA SKUPŠTINA

PREDSEDNIK

mr Nebojša Stefanović

O B R A Z L O Ž E Nj E

Pravni osnov za donošenje zaključka sadržan je u članu 8. Zakona o Narodnoj skupštini („Službeni glasnik“, broj 9/10) i članu 238. stav 5. Poslovnika Narodne skupštine (Prečišćeni tekst - „Službeni glasnik RS“, broj 20/12).

Na osnovu člana 26. Zakona o Agenciji za borbu protiv korupcije („Službeni glasnik RS“ br. 97/08 i 53/10), Agencija podnosi Narodnoj skupštini godišnji izveštaj o radu, najkasnije do 31. marta tekuće godine za prethodnu godinu, koji sadrži i izveštaj o sprovođenju Strategije, Akcionog plana i sektorskih akcionih planova.

Saglasno navedenoj odredbi Zakona, Agencija je podnela Godišnji izveštaj o radu za 2012. Godinu, sa Izveštajem o sprovođenju Nacionalne strategije za borbu protiv korupcije i Akcionog plana za primenu Nacionalne strategije za borbu protiv korupcije za 2012. godinu.

Članom 238. stav 4. Poslovnika Narodne skupštine (Prečišćeni tekst) predviđeno je da Narodna skupština razmatra izveštaj nezavisnog državnog organa i izveštaj nadležnog odbora, s predlogom zaključka, odnosno preporuke.

Odbor za pravusuđe, državnu upravu i lokalnu samoupravu je razmotrio Godišnji izveštaj Agencije za borbu protiv korupcije za 2012. godinu, sa Izveštajem o sprovođenju Nacionalne strategije za borbu protiv korupcije i Akcionog plana za primenu Nacionalne strategije za borbu protiv korupcije za 2012. godinu, na 28. sednici održanoj 17. juna 2013. godine i, u skladu sa članom 238. stav 2. Poslovnika Narodne skupštine (Prečišćeni tekst), podneo Narodnoj skupštini izveštaj, sa Predlogom zaključka, koji je utvrdio na 29. sednici održanoj 24. juna 2013. godine.

Na osnovu člana 8. stav 3. Zakona o Narodnoj skupštini, zaključci Narodne skupštine objavljuju se u „Službenom glasniku RS“.

Odbor je predložio da se Predlog ovog zaključka razmotri po hitnom postupku, u skladu sa članom 167. Poslovnika Narodne skupštine, imajući u vidu član 239. Poslovnika Narodne skupštine kojim je utvrđeno da Narodna skupština razmatra izveštaje nezavisnih državnih organa i predlog zaključka, odnosno preporuke nadležnog odbora, na prvoj narednoj sednici.